b'\n_START_ARTICLE_\nPe\xc5\xa1\xc4\x8deni planet\n_START_SECTION_\nZgodba\n_START_PARAGRAPH_\nDogajanje je postavljeno v daljno prihodnost (uporablja svoje \xc5\xa1tetje \xc4\x8dasa, zato natan\xc4\x8dnega leta ni mogo\xc4\x8de dolo\xc4\x8diti), kjer je ve\xc4\x8dina dosedanje \xc4\x8dlove\xc5\xa1ke zgodovine pozabljena, vendar pa so se ohranile nekatere kulturne in verske tradicije. Opisuje fevdalni medzvezdni imperij, ki ga nadzorujejo rodbine pod vodstvom vladarske rodbine Corrino skozi zgodbo mladega Paula Atreidesa, dedi\xc4\x8da vojvode Leta Atreidesa iz rodbine Atreides, katerega dru\xc5\xbeina se seli na planet Arrakis, ki postane njihov fevd. Arrakis je pu\xc5\xa1\xc4\x8davski planet, zaradi \xc4\x8desar ga imenujejo Dune oz. Sipina; na njem se nahaja edini vir substance, ki ji pravijo Za\xc4\x8dimba (angle\xc5\xa1ko Spice), v vesolju. To je psihoaktivna substanca, ki povzro\xc4\x8da jasnovidnost in je nujno potrebna za medzvezdna potovanja, zaradi \xc4\x8desar je najdragocenej\xc5\xa1a snov v vesolju. Kmalu se rodbina Atreides znajde v nevarni politi\xc4\x8dni igri, ki vklju\xc4\x8duje rivalno rodbino Harkonnen, astronavtski ceh, skrivnosten \xc5\xbeenski red Bene Gesserit in samega imperatorja. V zgodbi se tako prepletajo vplivi politike, religije, tehnologije, ekologije in \xc4\x8dlove\xc5\xa1ke psihe, kar ustvarja kompleksno ozadje za raziskovanje \xc4\x8dlovekovega razvoja.\n_START_SECTION_\nVpliv\n_START_PARAGRAPH_\nDune je v letih od nastanka slu\xc5\xbeil kot navdih za mnoge druge romane, pesmi, filme (vklju\xc4\x8dno z Vojno zvezd ), ra\xc4\x8dunalni\xc5\xa1ke igre in druga dela. Do svoje smrti leta 1989 je Frank Herbert napisal pet nadaljevanj, ki skupaj tvorijo sago Dune. Leta 1984 je David Lynch po romanu posnel istoimenski film. Leta 2000 je televizijska hi\xc5\xa1a Sci Fi Channel posnela televizijsko miniserijo iz treh delov z istim naslovom. Po uspehu prve serije so leta 2003 posneli \xc5\xa1e naslednjo miniserijo iz treh delov, Children of Dune, ki je zdru\xc5\xbeila del zgodbe iz romanov Dune Messiah in Children of Dune._NEWLINE_V zadnjih letih sta avtorjev sin Brian Herbert in pisatelj Kevin J. Anderson napisala dve trilogiji, ki opisujeta dogodke pred tistimi v izvirni seriji, poleg njih pa \xc5\xa1e dve nadaljevanji, ki temeljita na materialu za sedmi del sage, ki ga je Frank Herbert zapustil ob svoji smrti.'